b"\n_START_ARTICLE_\nSandav\xc3\xa1gur\n_START_SECTION_\nGeografia\n_START_PARAGRAPH_\nSandav\xc3\xa1gur \xc3\xa9s a l'interior de la badia del mateix nom, al sud-est de l'illa de V\xc3\xa1gar, en una vall que s'est\xc3\xa9n de nord a sud. La vall la recorre el riu St\xc3\xb3r\xc3\xa1, que travessa el centre del poble i desemboca a la badia formant un estuari amb una platja \xc3\xa0mplia. Les muntanyes que envolten al poble s\xc3\xb3n el Reynsatindur (676 m) al nord-oest, el Malinstindur al nord-est (683 m) i el H\xc3\xbasafelli (591 m) i el Krosstindur (576) a l'est. La badia de Sandav\xc3\xa1gur s'uneix al sud amb la de Mi\xc3\xb0v\xc3\xa1gur, i ambdues comparteixen la desembocadura a l'Atl\xc3\xa0ntic._NEWLINE_El poble m\xc3\xa9s proper \xc3\xa9s Mi\xc3\xb0v\xc3\xa1gur, que es troba 3 km a l'oest. Malgrat aquests 3 km de separaci\xc3\xb3, el creixement d'aquestes dues localitats ha fet que avui es trobin pr\xc3\xa0cticament unides. Pel centre de Sandav\xc3\xa1gur passa l'\xc3\xbanica carretera de l'illa, que uneix a tots els pobles de V\xc3\xa1gar. Cap al nord s'arriba al t\xc3\xbanel de V\xc3\xa1gar, que uneix aquesta illa amb la de Streymoy. Hi ha autobusos que uneixen Sandav\xc3\xa1gur amb T\xc3\xb3rshavn i amb l'aeroport de V\xc3\xa1gar.\n_START_SECTION_\nHist\xc3\xb2ria\n_START_PARAGRAPH_\nSandav\xc3\xa1gur va ser fundada en l'era v\xc3\xadking, i podria tenir per tant una hist\xc3\xb2ria de m\xc3\xa9s de 1000 anys. El 1917 es va descobrir al poble una pedra r\xc3\xbanica, coneguda amb el nom de Pedra de Sandav\xc3\xa1gur. En aquesta pedra, que es conserva actualment a l'esgl\xc3\xa9sia, hi ha escrit que el v\xc3\xadking Torkil Onundarson, originari de Rogaland, Noruega, va ser el primer colon en aquesta zona._NEWLINE_Al poble va ser el lloc de la resid\xc3\xa8ncia del lagman, el l\xc3\xadder del parlament fero\xc3\xa8s, entre 1555 i 1816, any en qu\xc3\xa8 el c\xc3\xa0rrec es va abolir i les illes es van convertir en un districte administratiu de Dinamarca._NEWLINE_Sandav\xc3\xa1gur ha tingut la seva pr\xc3\xb2pia esgl\xc3\xa9sia des dels temps anteriors a la Reforma Protestant. Per fonts escrites se sap que hi ha hagut 6 esgl\xc3\xa9sies diferents; l'actual va ser constru\xc3\xafda el 1917._NEWLINE_La d\xc3\xa8cada de 1980 es va inaugurar el parc del poble, que inclou un petit bosc plantat.\n_START_SECTION_\nCultura i esports\n_START_PARAGRAPH_\nSandav\xc3\xa1gur s'alterna amb S\xc3\xb8rv\xc3\xa1gur i Mi\xc3\xb0v\xc3\xa1gur per ser la seu, cada tres anys, del festival anual Vestavstevna (festival occidental), que se celebra a mitjans de juliol._NEWLINE_Comparteix l'escola prim\xc3\xa0ria amb Mi\xc3\xb0v\xc3\xa1gur. \xc3\x89s gran i est\xc3\xa0 localitzada entre els dos pobles. Va ser constru\xc3\xafda el 1961 i ampliada el 1983. Acull tamb\xc3\xa9 una biblioteca p\xc3\xbablica i instal\xc2\xb7lacions esportives. Sandav\xc3\xa1gur compta tamb\xc3\xa9 amb un camp de futbol al centre del poble. El club esportiu Sandav\xc3\xa1gs \xc3\x8dtr\xc3\xb3ttarfelag (SIF) t\xc3\xa9 equips d'handbol, rem i futbol, tot i que no participa a la lliga feroesa de futbol. El club de futbol 07 Vestur, fundat el 2007, representa tant a Sandav\xc3\xa1gur com a S\xc3\xb8rv\xc3\xa1gur, i ha participat en la m\xc3\xa0xima categoria del futbol fero\xc3\xa8s. _NEWLINE_Davant de l'esgl\xc3\xa9sia hi ha un monument que homenatja als vaixells feroesos enfonsats durant la Segona Guerra Mundial. _NEWLINE_En el que va ser la finca \xc3\x80 Steig hi va residir el lagman de les Illes F\xc3\xa8roe. Va ser el lloc del naixement de Venceslaus Ulricus Hammershaimb, el pare de la llengua feroesa escrita i fill de l'\xc3\xbaltim lagman. Al lloc hi van erigit un monument dedicat a Hammershaimb."